# Įvadas

2017 – 2018 mokslo metais buvo atliktas pedagogų nuomonės apie programą „Zipio draugai“ ir jos poveikį vaikui tyrimas. Atsakymus atsiuntė 129 respondentai – programą „Zipio draugai“ įgyvendinę pedagogai.

Tyrimą atliko programos „Zipio draugai“ vykdytojai Lietuvoje viešoji įstaiga „Vaiko labui.“

# Programos įgyvendinimas

Motyvus, kodėl rinkosi įgyvendinti programą „Zipio draugai“, pedagogai dažniausiai įvardina tris:

1. programa ugdo vaikų gebėjimus, palaikančius ir užtikrinančius gerą vaikų emocinę savijautą – 78 proc.;

2. gausi programos metodinė ir dalomoji medžiaga – 66,9 proc.

3. kokybiškas pedagogo paruošimas įgyvendinti programą – 40,2 proc.

Pedagogai pateikė ir savus atsakymus: „Kitų programų, tinkamų tokiems mažiems vaikams, nelabai ir žinau“; „Norėjau, kad vaikai patys gebėtų rasti sprendimus įvairiose situacijose, kad adaptuotųsi lengviau kolektyve ir mokyklos bendruomenėje“; „Buvo svarbu suartėti ir pažinti vaikus, jų emocijas. Išmokti geriau bendrauti ir bendradarbiauti su vaikais”, kt.

Tačiau daugiau nei pusė (59,4 proc.) pedagogų įgyvendina programą vadovo nurodymu; tik 36,7 proc. pedagogų pradėjo įgyvendinti programą savo inciatyva (suderinę su vadovu).

64,9 proc. pedagogų teigė, kad jų ugdymo įstaigoje programa „Zipio draugai“ yra vienintelė įgyvendinama emocinių ir elgesio problemų prevencijos programa. Kitos įvardintos programos:

1. Obuolio draugai – 24 kartus;
2. Antras žingsnis – 8 kartus;
3. Įveikiame kartu – 6 kartus;
4. Olweus – 4 kartus;
5. Lions Quest – 3 kartus;
6. Kimochi – 2 kartus.

Apklausa taip pat atskleidė, kad pedagogai kartais neskiria, kas yra vienkartinė akcija, o kas - tęstinės programos. Pvz. veiksmo savaitė „Be patyčių“ įvardinama kaip programa.

(Pastaba: 2016-2017 m.m. atliktas tyrimas parodė, kad net 90,2 proc. vaikų iki programos „Zipio draugai“ nėra dalyvavę jokioje smurto ir patyčių prevencijos / emocinių gebėjimų ugdymo programoje.)

# Programos poveikis

73 proc. pedagogų mano, kad programa buvo naudinga daugeliui grupės vaikų, o 65,6 proc. teigia kad programa buvo itin naudinga vaikams, turintiems emocinių ir elgesio problemų.

*Respondentai rašė, pastebėję vaikų elgsenoje jiems priimtinus pokyčius:*

„Mergaitė su labai sudėtinga nuotaikų kaita, bet per šiuos užsiėmimus ji noriai dalyvaudavo diskusijose, ypatingai mėgsta situacijas ir nebūdavo kaprizų

„Berniukas kuris turi elgesio sutrikimų ir jam sunku susikaupti, noriai dalyvavo veikloje, atrodo neklauso, žaidžia, bet visada kelia ranką, turi atsakymą į užduodamą klausimą“

„Vaikai suprato taisyklės. Man ir jos labai palengvino darbą. Vaikai tapo ramesni. Išmoko nebijoti reikšti mintis.“

„Dauguma prisimindavo Zipi ir stengėsi valdyti emocijas, prieš įžeidžiant draugą prisimindavo, kad tai nėra gerai. Išmoko pažinti savo bei kitų jausmus, į juos reaguoti, padėti kitam. Turintiems elgesio problemų buvo pravartu, kadangi dažnai prisimindavo kas gerai, o kas nėra tinkama.“

„Išmoko valdyti emocijas, susitaikymo su draugu būdus, pagalbos draugui būdus.“

„Grupėje yra vaikas sunkiai valdantis emocijas, pradžioje neidavo į valandėles, bet laikui bėgant įsijungė pats, netgi norėjo draugauti su Zipiu, jam dar sunku valdyti emocijas, bet pradžia jau yra.“

„Ji (*programa*) padėjo geriau pažinti vaikus, nes vaikai daug dažniau atvirauja ne tik su manim, bet ir su draugais. Apie esamas problemas atviriau šnekėti pradėjo ir tėvai, nes vaikai užduoda daug daugiau jiems klausimų, gal ir ne labai malonių. dabar rečiau bėga skųstis, o moko vienas kitą, kaip reikia nusiraminti ir priimti teisingą sprendimą.“

Pedagogai teigia, kad dalyvaudamas programoje vaikas tapo –

|  |  |  |  |
| --- | --- | --- | --- |
|  | Sutinku | Iš dalie sutinku | Visiškai nesutinku |
| Programa padėjo vaikams geriau suprasti savo ir kitų jausmus | 108 | 18 | 0 |
| Vaikai tapo tolerantiškesni / pakantesni vieni kitiems | 84 | 39 | 0 |
| Vaikai sužinojo, ką galima daryti, jei kas nors prie tavęs priekabiauja | 110 | 14 | 0 |
| Kilus konfliktams, vaikai randa įvairesnių jų sprendimo būdų | 86 | 34 | 3 |
| Vaikai dažniau atsiprašo, netinkamai pasielgę | 105 | 19 | 1 |
| Vaikai tapo atviresni | 106 | 18 | 1 |
| Vaikai drąsiau išsako savo nuomonę | 112 | 10 | 2 |
| Didelis poveikis ramaus būdo, tyliems vaikams | 74 | 46 | 2 |
| Didelis poveikis judriems vaikams | 64 | 50 | 9 |
| Programos poveikis vaikams akivaizdus | 94 | 29 | 1 |
| Visiškai nepastebėta jokio programos poveikio vaikams - | 7 | 7 | 96 |

127 pedagogai pastebėjo, kad vaikai laukia programos valandėlių; 121 pedagogas matė, kad vaikai vertina galimybę atvirai kalbėtis apie savo jausmus ir problemas; 66 pedagogai teigė, kad klasėje yra vaikų, kurie sunkiau įsijungia į programą; 10 pedagogų teigė, kad vaikams valandėlių metu nuobodu.

# Programa ir pedagogas

Į klausimą „Ar dalyvavimas programoje „Zipio draugai” turėjo įtaką jūsų paties bendravimui su vaikais/ ugdytiniais?“ tik 1,6 proc. pedagogų atsakė neigiamai.

Pedagogų nuomonė apie programos tiesioginę naudą jų profesinėms žinioms ir gebėjimams:

|  |  |  |  |
| --- | --- | --- | --- |
|  | Sutinku | Iš dalie sutinku | Visiškai nesutinku |
| Pasijutau įgijęs daugiau žinių apie vaikų emocinę pasaulį | 116 | 7 | 2 |
| Įgijau didesnį vaikų pasitikėjimą | 90 | 33 | 3 |
| Išmokau atvirai kalbėtis su vaikais įvairiomis jautriomis temomis | 106 | 16 | 3 |
| Išmokau išklausyti vaiką, neprimesdama savo nuomonės | 107 | 17 | 1 |
| Išmokau efektyviau valdyti kasdienes problemas klasėje/grupėje | 95 | 23 | 5 |
| Išmokau geriau palaikyti tuo pat metu drausmę ir draugišką bendravimo atmosferą | 92 | 25 | 6 |
| Pradėjau kitaip reaguoti į vaikų konfliktus | 97 | 21 | 4 |
| Pasikeitė požiūris į judrius, nepaklusnius ir pan. vaikus | 85 | 29 | 8 |
| Išsisprendė kai kurios su vaikų elgesiu ir drausme susijusios problemos | 80 | 36 | 7 |
| Padėjo glaudžiau bendrauti su vaikų tėvais | 60 | 48 | 14 |

Pedagogai vertino mokymus, skirtus paruošti pirmą kartą programoje dalyvaujantį pedagogo vykdyti programą „Zipio draugai“ ugdytinių grupėje / klasėje: 120 respondentų (iš 128 užpildžiusių klausimynus) mano, kad seminarų / mokymų trukmė yra optimali; 126 pedagogai teigia, kad įgytų teorinių žinių pakako ir 127 teigia, kad įgytų praktinių žinių pakako įgyvendinti programą klasėje. 123 pedagogų nuomone, lektoriai suteikė pakankamai individualių konsultacijų apie praktinius ir teorinius programos įgyvendinimo aspektus.

Vertindami programos metodinę medžiagą, skirtą pedagogams, visi 128 respondentai teigė, kad medžiaga yra optimali ir pakankama. Teiginiui, kad programos metodinės medžiagos pakanka vesti valandėles vaikams be didelių papildomų pasiruošimų, pritarė 92 proc. pedagogų, o 8 proc. iš dalies nesutiko. Panašiai pedagogai vertino ir dalomąją medžiagą vaikams, bei metodinę ir informacinę medžiagą tėvams.

Pedagogai teigiamai atsiliepė apie mokymų organizavimą: „Mokymai organizuojami puikiai, kvalifikuoti specialistai veda mokymus“; „Labai apgalvota, suteikia vis naujų žinių, kurias sėkmingai įgyvendinam vykdydamos „Zipio draugų“ programą“; „Puikiai, nes ir mane privertė įsigilinti į savo jausmus, analizuoti, kaip gali jaustis vaikai“; „Labai patiko organizuotumas, seminaro glaustumas, medžiaga buvo pateikta suprantamai ir aiškiai. Ačiū Jums“.

# Programa „Zipio draugai“ ir specialiųjų ugdymosi poreikių turintys vaikai

Šią klausimyno dalį pildė tik tie pedagogai, kurių grupėje / klasėje ugdomi SUP turintys vaikai. Ją užpildė 97 respondentai iš 129, tai sudaro 75,2 proc. visų respondentų.

Pedagogai dažniausiai įvardijo, kad yra 1 toks ugdytinis (56,8 proc.), 11,6 proc. pažymėjo, kad jų yra 2 arba 3 vaikai, 6,3 proc. – kad yra 10 vaikų. Tik 10 proc. pedagogų teigė, kad įgyvendina programą, dirbdami specialiojoje ugdymo įstaigoje arba specialiojo ugdymo grupėje / klasėje.

12,4 proc. atsakiusiųjų pedagogų neįtraukė SUP turinčius vaikus į programos valandėles, o 4,1 proc. įtraukė selektyviai tik į kai kurias veiklas.

Beveik pusė (49,5 proc.) pedagogų vedė valandėles, įtraukdami SUP turinčius vaikus, nedarydami jokių pakeitimų programos originalioje metodinėje medžiagoje, 43 proc. adaptavo užduotis ir veiklas pagal individualius vaikų poreikius.

38,9 proc. pedagogų mano, kad originalios metodikos keisti nereikia, galima ją naudoti įtraukiant į programą SUP turinčius vaikus.

Pedagogų mintys apie programos taikymą, dirbant su SUP turinčiais vaikais:

„Gerai jei grupėje yra mokytojo padėjėjas ir gali padėti SUP turintiems vaikams suprasti užduotį, ją individualiai paaiškinti. elgesio ir emocijų sutrikimų turintys vaikai pakankamai sėkmingai atlieka užduotis, didelių SUP poreikių turintis vaikas atlieka jas dalinai, klausosi kas yra pasakojama ir kalbama.“

„Nereikia išsigąsti, ramiai, orientuotai; vienos valandėlės nepakanka vienam klausimui, todėl darykite viską lėtesniu tempu, bet kokybiškai, tada gausite norimus rezultatus.“

„Valandėlių metu SUP turintis vaikas jautėsi gerai. Siūlyčiau dažniau priminti taisykles.“

„Turėtų būti daugiau simbolių, trumpesni, paprastesni, labiau suprantami SUP vaikams pasakojimai.“

„Glaustesnių pasakojimų, daugiau praktinių užduočių, gal reikėtų video medžiagos iliustruojančios įvairias situacijas.“

# Išvados

Tyrimas atskleidė, kad daugelyje ugdymo įstaigų programa „Zipio draugai“ yra vienintelė smurto ir patyčių prevencijos / emocinių gebėjimų ugdymo programa. Greičiausiai dėl tos priežasties, kad ikimokyklinio ugdymo įstaigose pasigendama šių programų įvairovės. (≈75 proc. visų programoje „Zipio draugai“ dalyvaujančių ugdymo įstaigų yra ikimokyklinės.)

Siekiant, kad kiekvienam vaikui, atsižvelgiant į jo amžių, būtų sudaroma galimybė dalyvauti kuo įvairesnėse socialinius ir emocinių sunkumų įveikimo gebėjimus ugdančiose programose, reikia kuo plačiau skleisti ir dalintis gerąja smurto ir patyčių prevencijos / emocinių gebėjimų ugdymo programų įgyvendinimo šalyje ir užsienyje praktika.

Šis programos tyrimas patvirtino kitais vertinimais įrodytą teigiamą programos poveikį vaiko emocinių sunkumų įveikimo gebėjimų plėtotei, kurį pastebėjo ir ją įgyvendinę pedagogai. Pedagogai teigė, kad programa „Zipio draugai“ padėjo vaikams jaustis geriau, nes jie ugdėsi visą eilę gebėjimų: gebėjimą geriau identifikuoti ir išreikšti sunkias emocijas, atpažinti kitų emocijas, gebėjimą bendrauti, išklausyti kitą, taikyti sėkmingo bendravimo taisykles, įvairesnius nusiraminimo būdus ir savarankiškai įveikti kasdieninius sunkumus. Pedagogu nuomone, vaikai tapo draugiškesni, atviresni, empatiškesni.

Tyrimas patvirtino, kad programa daro teigiamą įtaka pedagogo profesiniams gebėjimams ir žinioms. Pedagogai teigiamai vertino pačią programą, programos mokymus ir metodinę, dalomąją bei informacinę medžiagą jos dalyviams – patiems pedagogams, vaikams ir tėvams. Programos tyrimas parodė, kad didžiąja dalimi programa atliepė pedagogų lūkesčius.

Nors pedagogai dar prieš įsitraukdami į programą, gerai žino pačią programą, jos poveikį vaikui ir kitus teigiamus jos aspektus, vis dėlto didžioji programos pedagogų dalis į ją įsitraukia paraginti vadovo. Gal būt verta ieškoti galimybių, kaip ugdymo įstaigos visa bendruomenė – ir pedagogai, ir tėvai – galėtų labiau įtakoti vadovo pasirinkimus apie veiklas, vykdomas ugdymo įstaigoje.

Tyrimas parodė, kad tik kas ketvirtoje programą „Zipio draugai“ įgyvendinančių pedagogų klasėje nėra SUP turinčių vaikų. Pedagogai dažniausiai įtraukia šiuos vaikus į programą. Įdomu, kad beveik pusė pedagogų adaptavo originalią metodinę medžiagą, pritaikydami ją SUP turinčiam vaikui, tačiau manančiųjų, kad reikia keisti originalią metodiką ar kurti naują, yra ženkliai mažiau. Beveik 40 proc. pedagogų teigia, kad galima naudoti originalią metodiką įtraukiant į programą SUP turinčius vaikus.

Atsižvelgiant į tai, kiek daug SUP turinčių vaikų yra programoje „Zipio draugai“ įgyvendinančių pedagogų grupėse / klasėse ir į situaciją, kad šie vaikai kartais eliminuojami iš programos, kuri jiems itin reikalinga ir naudinga, reikia toliau plėtoti programą „Zipio draugai“ ir padaryti ją prieinamą visiems skirtingų gebėjimų vaikams. Tuo tikslu reikia išleisti (atspausdinti) programos „Zipio draugai“ originalios metodikos PRIEDĄ, skirtą pedagogams dirbantiems su SUP turinčiais vaikais ir apmokyti naudotis šiuo PRIEDU visus programos „Zipio draugai“ pedagogus.

*Tyrimo apibendrinimą parengė*

Aurelija Okunauskienė

VšĮ „Vaiko labui“ vadovė

tel. 8 (5) 21 21 407 arba  mob. +370 (699) 20 223

el. paštas [aurelija.ok@vaikolabui.lt](mailto:aurelija.ok@vaikolabui.lt)

Šv. Ignoto g. 5, 01144 Vilnius